[bookmark: _GoBack]PREDKLADACIA SPRÁVA

Predkladaný návrh zmeny smernice Európskeho parlamentu a Rady (EÚ) 2022/2555 
o opatreniach na zabezpečenie vysokej spoločnej úrovne kybernetickej bezpečnosti v Únii (ďalej len „smernica NIS2“) je vyvolaný návrhom Nariadenia Európskeho parlamentu a Rady o Agentúre Európskej únie pre kybernetickú bezpečnosť (ENISA), európskom rámci certifikácie kybernetickej bezpečnosti a bezpečnosti dodávateľského reťazca IKT a o zrušení nariadenia (EÚ) 2019/881 (akt o kybernetickej bezpečnosti 2) (ďalej len „nariadenie CSA2“) a sleduje zabezpečenie vzájomnej konzistentnosti oboch právnych aktov Európskej únie (ďalej aj ako „Únia“ alebo „EÚ“). Hlavným cieľom navrhovaných legislatívnych zmien je dosiahnuť prostredníctvom návrhu nariadenia CSA2 vyššiu úroveň kybernetickej bezpečnosti, zvýšenie právnej istoty, zjednodušenie existujúcich pravidiel a ich jednotné uplatňovanie v členských štátoch, pričom navrhované zmeny smernice NIS2 tento cieľ podporujú. Dokument reaguje na praktické problémy z praxe, ktoré sa objavili pri implementácii a zároveň reflektuje na nové technologické hrozby. S cieľom znížiť administratívnu záťaž sa zavádza nová kategória podnikov, tzv. malé podniky so strednou trhovou kapitalizáciou. Taktiež sa spresňuje rozsah pôsobnosti smernice, najmä v sektoroch ako zdravotníctvo, energetika či chemický priemysel. Smernica rozširuje okruh subjektov, na ktoré sa pravidlá vzťahujú, napríklad o poskytovateľov európskych digitálnych peňaženiek alebo prevádzkovateľov podmorskej dátovej infraštruktúry. Osobitný dôraz sa kladie na ochranu kritickej infraštruktúry a digitálnych služieb. Dokument           zavádza opatrenia na riešenie nových kybernetických hrozieb, vrátane ransomvérových útokov a budúcich kvantových hrozieb. Smernica zachováva možnosť členských štátov prijať prísnejšie opatrenia, pokiaľ nie sú v rozpore s právom EÚ. Zdôrazňuje sa princíp subsidiarity  a proporcionality, teda že opatrenia majú byť primerané cieľom. Členské štáty budú musieť nové pravidlá zapracovať do svojich právnych systémov do stanoveného termínu. Celkovo ide o modernizáciu existujúcej legislatívy, ktorá má posilniť odolnosť EÚ voči kybernetickým hrozbám a zároveň znížiť zbytočnú byrokraciu. Členské štáty tiež budú mať povinnosť pripraviť sa na prechod na postkvantovú kryptografiu.
Materiál v tomto štádiu nemá vplyv na verejné výdavky, na podnikateľské prostredie, nemá sociálne vplyvy, vplyvy na životné prostredie ani vplyv na služby verejnej správy či manželstvo, rodičovstvo a rodinu. V prípade vzniku finančných vplyvov súvisiacich                       s implementáciou smernice Národný bezpečnostný úrad berie na vedomie, že takéto finančné  a personálne požiadavky budú zabezpečené v rámci výdavkov príslušných rozpočtových kapitol jednotlivých zodpovedných subjektov na príslušný rozpočtový rok. Na financovanie plnenia cieľov budú použité aj finančné prostriedky z viacerých európskych programov. 
Návrh nariadenia, ktorého sa predbežné stanovisko Národného bezpečnostného úradu týka, je v súlade s Ústavou Slovenskej republiky, s inými zákonmi, ako aj právom EÚ 
a s medzinárodnými zmluvami, ktorými je Slovenská republika viazaná.
Návrh predbežného stanoviska je vypracovaný v súlade s uznesením vlády Slovenskej republiky č. 211 z 13. mája 2026 k Pravidlám tvorby stanovísk Slovenskej republiky k návrhom aktov Európskej únie. Vzhľadom na mechanizmus jeho schvaľovania nie je potrebné vypracovať návrh uznesenia vlády Slovenskej republiky a návrh komuniké. 
